
Sertésekből izolált Actinobacillus pleuropneumoniae törzsek szerotipizálása és antibiotikum-érzékenységének vizsgálata

Az Actinobacillus pleuropneumoniae egy Gram-negatív, fakultatív anaerob, igényes baktérium, amely kizárólag a sertést betegíti meg. A baktérium világszerte, így hazánkban is előfordul, vérzéses-elhalásos tüdőgyulladással és fibrines mellhártyagyulladással járó megbetegedést okoz, elsősorban a 12-16 hetes sertésekben. Fakultatív patogén kórokozóról lévén szó, a hajlamosító tényezőknek nagy szerepe van a betegség kialakulásában. A baktérium a tonsilla kriptáiban képes túlélni, és az állat élete végéig hordozza és üríti a kórokozót.
A baktérium tenyésztése során bizonyos törzsei élesztőkivonatot igényelnek, ezek az ún. NAD-dependens, 1-es biotípusba tartozó törzsek, míg a NAD-independens törzseket a 2-es biotípusba sorolják. A korábbi szerotipizálási rendszereket egyesítve 15 szerotípust különböztetünk meg.
A vizsgálataink célja, hogy adatokhoz jussunk az izolált törzsek szerotipizálásának és antibiotikum-érzékenységének vizsgálata révén az itthon előforduló törzsek szerotípusának gyakoriságáról, sajátságairól, és egyes, a betegség gyógykezelése szempontjából fontos antibakteriális szerekkel szembeni érzékenységéről, esetlegesen kialakult rezisztenciáról.
Munkánk során harminc A. pleuropneumoniae törzset vizsgáltunk meg, amelyeket harminc, vágóhídról származó, kórtani elváltozásokat mutató sertéstüdőből izoláltunk klasszikus bakteriológiai módszerekkel. A minták tíz különböző megyéből származtak. Az izolált törzsek tenyésztési és biokémiai tulajdonságai alapján a törzseket a NAD-dependens, 1-es biotípusba soroltuk. Az izolátumok szerotípusát indirekt hemagglutinációval, a felületi antigénjeik alapján határoztuk meg. Ennek eredményeként 20 törzs a 2-es szerotípusba, 3 törzs a 8-as, 3 törzs a 9-es, valamint 1 törzs a 12-es szerotípusba tartozott. Három törzset nem sikerült egyik szerotípusba sem besorolni.
Az izolált törzsek antibiotikum-érzékenységének vizsgálatát korongdiffúziós és leveshigításos módszerrel végeztük el öt olyan antibiotikummal szemben, amelyeket az állatorvosi gyakorlatban alkalmaznak A. pleuropneumoniae okozta tüdőgyulladás kezelésére. Az elvégzett antibiotikum-érzékenységi vizsgálatok során a következő eredményeket kaptuk: a baktérium érzékeny a penicillin-G-re, ceftiofurra, enrofloxacinra és tiamulinra, viszont rezisztensnek bizonyult az oxitetraciklinnel szemben.



